ব্যাঙ্ক জালিয়াতি মামলায় তল্লাশিতে গিয়ে চোখ কপালে উঠল ইডি’র!

ওয়েব ডেস্ক : ব্যাঙ্ক জালিয়াতি মামলায় তল্লাশিতে গিয়ে চমকে উঠলেন তদন্তকারী সংস্থা ইডি (ED)। অভিযুক্তের বাড়িতে মিলল গুপ্তধনের ভাণ্ডার। জানা গিয়েছে, শনিবার ভুবনেশ্বরে (Bhubaneswar) অভিযুক্ত শক্তিরঞ্জন দাস নামে এক ব্যবসায়ীর বাড়িতে হানা দিয়েছিলেন ইডি আধিকারিকরা। সেই বাড়ি থেকে নগদ টাকার পাশাপাশি প্রায় দেড় কোটি টাকার গয়না, ১০টি বিলাসবহুল গাড়ি ও ৩টি সুপার বাইক বাজেয়াপ্ত করা হয়।

ইডি সূত্রে খবর, ১,৩৯৬ কোটি টাকার ঋণ জালিয়াতির অভিযোগ উঠেছিল মেসার্স ইন্ডিয়ান টেকনোম্যাক কোম্পানি লিমিটেড (ITCOL)নামে এক সংস্থার বিরুদ্ধে। ২০০৯ সাল থেকে ২০১৩ সালের মধ্যে ব্যাঙ্ক অব ইন্ডিয়ার কাছ থেকে এই ঋণ নেওয়া হয়েছিল । এর পরেই অন্যান্য একাধিক সংস্থা খুলে এই টাকা ব্যবহার করা হয়েছিল বলে অভিযোগ।

আরও খবর : বিশ্ব নেতাদের সঙ্গে ছবি, শেহবাজ শরিফের থেকে দূরে দাঁড়ালেন মোদি

তবে যে কারণ দেখিয়ে এই ঋণ নেওয়া হয়েছিল বাস্তবে সেই কাজে ওই টাকা ব্যবহার করা হয়নি বলে অভিযোগ। এর পরেই এই প্রতারণা মামলার তদন্তে নেমে ইডি (ED) ৩১০ কোটি টাকার সম্পত্তি বাজেয়াপ্ত করেছিল। ব্যাঙ্ক অব ইন্ডিয়ার কাছে গত এপ্রিল মাসে ২৮৯ কোটি টাকার সম্পত্তি ফিরিয়ে দেওয়া হয়েছিল ইডির তরফে।

এই মামলাতেই অভিযুক্ত শক্তিরঞ্জন দাস নামে ওই ব্যাবসায়ীর বাড়ি ও দুটি সংস্থায় তল্লাশি চালান ইডি আধিকারিকরা। সেখান থেকে নগদ টাকা, দেড় কোটি টাকার গয়না, ১০টি বিলাসবহুল গাড়ি ও ৩টি সুপার বাইক বাজেয়াপ্ত করা হয়। সূত্রের খবর অভিযুক্তের বাড়ি থেকে মার্সিডিজ-বেঞ্জ জিএলসি, বিএমডব্লিউ এক্স৭-এর মতো বিলাশবহুল গাড়ি বাজেয়াপ্ত করা হয়। এর পাশাপাশি ১.১২ কোটি টাকার গয়না নগদ ১৩ লক্ষ টাকা এবং বিপুল স্থাবর সম্পত্তি বাজেয়াপ্ত করা হয়।